CELEX: 62021TN0760
Language: et
Date: 2021-11-29 00:00:00
Title: Kohtuasi T-760/21: 29. novembril 2021 esitatud hagi – DCM Film Distribution versus komisjon

31.1.2022   
            
            
               ET
            
            
               Euroopa Liidu Teataja
            
            
               C 51/37
            
         
      29. novembril 2021 esitatud hagi – DCM Film Distribution versus komisjon
      (Kohtuasi T-760/21)
      (2022/C 51/50)
      Kohtumenetluse keel: inglise
      
         Pooled
      
      
         Hageja: DCM Film Distribution GmbH (Berliin, Saksamaa) (esindajad: advokaadid A. Huttenlauch, M. Klasse ja P. Hesse)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada ELTL artikli 264 esimese lõigu kohaselt Euroopa Komisjoni 28. septembri 2021. aasta otsus C(2021) 7095 final, mis käsitleb Euroopa Hariduse ja Kultuuri Rakendusameti toimingu õiguspärasuse kontrollimist vastavalt nõukogu määrusele (EÜ) nr 58/2003 (1);
               
            
                  —
               
               
                  mõista kõik kohtukulud välja Euroopa Komisjonilt.
               
            
         Väited ja peamised argumendid
      
      Hagi põhjenduseks esitab hageja seitse väidet.
      
                  1.
               
               
                  Esimene väide, et komisjoni tõlgendus mõistele „Euroopa äriühing“ ei ole kooskõlas suuniste ja kavandatud tööprogrammi sõnastusega.
                  
                              —
                           
                           
                              Komisjon rikkus õigusnormi, kui ta tõlgendas kodakondsuse kriteeriumi nii, et see viitab ainult hagejast äriühingu omanikest füüsilistele isikutele. Seejuures käsitab komisjon mõistet „omand“ vääralt tähenduses „lõplik omand“. See sõnastus ei võimalda teha järeldust, et hageja liigitamisel Euroopa äriühinguks ei ole määrava tähtsusega mitte ainult otseste aktsionäride, vaid ka „lõppaktsionäride“ kodakondsus. Komisjoni kitsast tõlgendust mitte ainult ei toeta sõnastus, vaid see ei sobi ka kokku ja on vastuolus liidu õiguses üldise arusaamaga mõistetest „kodakondsus“, „Euroopa äriühing“ ja „Euroopa töö“.
                           
                        
            
                  2.
               
               
                  Teine väide, et komisjoni antud tõlgendus mõistele „Euroopa äriühing“ on vastuolus kõrgemal asetseva liidu õigusega.
                  
                              —
                           
                           
                              Sellele väärale tõlgendusele tuginedes ja võtmata asjakohaselt arvesse konkreetse juhtumi asjaolusid, on komisjoni otsus vastuolus kohaldatava liidu õiguse eesmärkidega.
                           
                        
            
                  3.
               
               
                  Kolmas väide, et komisjoni otsus on vastuolus määrusega (EL) nr 1295/2013 (2), mis on aluseks rahastamiskavale Loov Euroopa MEDIA.
                  
                              —
                           
                           
                              Hagejast äriühingu lõplike omanike kodakondsusele kui rahastamise eeldusele tuginemisel ei leia Loova Euroopa määrusest alust; tegelikult on see vastuolus Loova Euroopa MEDIA alamprogrammi üldiste ja spetsiifiliste eesmärkide järjekindla rakendamise käsitusega.
                           
                        
            
                  4.
               
               
                  Neljas väide, et komisjoni otsus on ka vastuolus määrusega (EL, Euratom) 2018/1046. (3)
                  
                  
                              —
                           
                           
                              Komisjoni poolne rahastamiskõlblikkuse kriteeriumi tõlgendus ei ole kooskõlas võrdse kohtlemise ja diskrimineerimiskeelu põhimõtetega, mida komisjon peab järgima toetuste rahastamise otsustes.
                           
                        
            
                  5.
               
               
                  Viies väide, et komisjoni otsusega on rikutud Euroopa Liidu põhiõiguste harta artiklit 20.
                  
                              —
                           
                           
                              Komisjoni otsus viib sarnaste juhtumite erineva kohtlemiseni teatavate üksuste kahjuks, mis ei ole objektiivselt põhjendatud.
                           
                        
            
                  6.
               
               
                  Kuues väide, et komisjon ületab tema kaalutlusõiguse piire.
                  
                              —
                           
                           
                              Liidu õigust eiravat ja sellega vastuoleva tõlgenduse valimine, hoolimata mitmest alternatiivsest liidu õigusega kooskõlas olevast tõlgendamisvõimalusest, kujutab endast komisjoni poolt kaalutlusõiguse kuritarvitamist.
                           
                        
            
                  7.
               
               
                  Seitsmes väide, et komisjoni otsus on vastuolus proportsionaalsuse põhimõttega.
                  
                              —
                           
                           
                              Rahastamise andmisele tingimuse seadmine, et toimuda ei tohi kasumi väljavoolu mis tahes kolmandasse riiki, oleks olnud sama tõhus, kuid leebem meede.
                           
                        
            
         (1)  Nõukogu 19. detsembri 2002. aasta määrus (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded (EÜT 2003, L 11, lk 1; ELT eriväljaanne 01/04, lk 235).
      
         (2)  Euroopa Parlamendi ja nõukogu 11. detsembri 2013. aasta määrus (EL) nr 1295/2013, millega luuakse programm „Loov Euroopa“ (2014–2020) ning tunnistatakse kehtetuks otsused nr 1718/2006/EÜ, nr 1855/2006/EÜ ja nr 1041/2009/EÜ (ELT 2013, L 347, lk 221).
      
         (3)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT 2018, L 193, lk 1).